Riina Sikkut

Sotsiaalministeerium

Suur-Ameerika 1

15165 Tallinn

Kaupmeeste liidu tagasiside magustatud joogi maksu eelnõule

Austatud minister,

Täname võimaluse eest anda tagasisidet magustatud joogi maksu eelnõule. Kaupmeeste liit ei toeta uue maksu loomist alljärgnevatel põhjustel:

1. Tarbijate valulävi hinnatõusudele on saavutatud

Magustatud joogi maks kantakse nii tootja kui kaupmehe poolt üle toote lõpphinda. Viimaste aastate nõrgad kasumid ei võimalda ettevõtetel maksutõusu mõju absorbeerida ning on oodata, et maks kantakse täies ulatuses toodete hinnatõusu. Viimased kaks aastat on jaemüügi mahud olnud languses ning tarbijad reageerivad hinnatõusudele valulikult. Tarbijad ei suuda enam vastu võtta täiendavaid hinnatõuse ning vähendavad nende korral veelgi tarbimist. Maksu kehtestamine toob tõenäoliselt kaasa märkimisväärse magustatud jookide müükide languse ning tarbijate ostukorvi kallinemise.

1. Maksu halduskoormus on liiga kõrge võrreldes kasuga riigieelarvele

Uue maksu infosüsteemi hankimise ja administreerimiskulud oleksid tõenäoliselt väga kõrged, ulatudes esimesel aastal üle 10% maksutuludest. Eesti riigi maksusüsteemi peamine väärtus ettevõtetele on selle lihtsus. Uute keerukate maksude sisseseadmine, kui nendega kogutav summa on vaid paarkümmend miljonit eurot aastas, ei ole kuluefektiivne riigirahandus. Süsteemi tehakse keerukamaks ja kallimaks ning kasutegur on selle õigustamiseks ebapiisav. Ettevõtjate jaoks on see järjekordne bürokraatia ja aruandluse kasv, mille vähendamisele on riik lubanud hoogu anda. Antud maks on samm vastupidises suunas.

1. Mõju tervisele on kaheldav kuna asendustooted ei ole maksustatud

Eelnõu eeldab positiivset mõju rahvatervisele läbi väiksema suhkrutarbimise. Oleme nõus, et maksu tulemus saaks olema väiksem magustatud jookide tarbimine, kuid teiste riikide kogemused näitavad, et tarbijad leiavad magusaisu rahuldamiseks kergelt asendustooted. Maiustused, pagaritooted, magusad piimatooted jms. Seega on maksu mõju tervisele kaheldav ja eelkõige saab rääkida fiskaalsest mõjust.

1. Ettevõtted ootavad maksurahu

Ettevõtted on olnud arusaavad riigikaitseliste kulude katmiseks maksude tõstmise osas. Antud juhul ei loo uus maks erilist mõju riigieelarve võimalustele kaitsesse panustada, küll aga tekitab uut aruandluskoormust, järelevalvekoormust ja rahalist kulu. Nii väikese mõju riigieelarvele saaks saavutada ka kulusäästuga ja efektiivsuse tõstmisega. Ettevõtted on viimastel aastatel oluliselt kulusid kokku tõmmanud ning efektiivsust suurendanud. Ei ole usutav, et riigi võimalused kulusäästuks on sellest väiksemad ning ainuke viis eelarvet tasakaalu tüürida on uute pisimaksude välja mõtlemine. Riigieelarve juurprobleem pole aeglaselt kasvanud tulud, vaid liiga kiirelt paisunud kulud, mis tuleb esmajoones kontrolli alla saada.

Kokkuvõttes näeme, et magusatud joogi maks tekitab uue keeruka süsteemi, mille üles ehitamine ja käimas hoidmine ei ole kulutõhus. Tarbijad on tehtud hinnatõusudega juba hellaks ning tarbimine on märkimisväärses languses. Ettevõtetel on vaja stabiilsust, kindlustunnet ja töörahu, mitte uusi makse või koormisi. Kaubanduse mahtude langus ei ole peatunud ning me ei saa toetada meetmeid, mis tõenäoliselt langust veelgi süvendavad ilma selge kasutegurita rahvatervisele.

Lugupidamisega,

**Nele Peil**

Eesti Kaupmeeste Liit

Tegevjuht

56 634 434

nele.peil@kaupmeesteliit.ee